Funkcionālās teritorijas (eksperimentālās statistika)

Funkcionālo teritoriju (FT) demonstrācijas versija, kas veidota FT metodoloģijas izstrādei, par pamatu ņemot 2019. gada blīvi apdzīvotās teritorijas (BAT).

Dati tiks neatgriezeniski aizstāti pēc FT noteikšanas metodoloģijas uzlabošanas un FT pārrēķināšanas, par pamatu ņemot 2025. gada blīvi apdzīvotās teritorijas.

Par FT centriem izvēlētas BAT, kurās:

ir vismaz 100 iedzīvotāju un pēdējo trīs gadu laikā (2021–2023), par kuriem metodoloģijas izstrādes brīdī bija pieejami dati vietējā darbības veida vienībās, atrodas vismaz viens no objektiem:

* veikals (NACE 2 471),
* bērnudārzs (NACE 2 851),
* skola (NACE 2 852 un 853),
* aptieka (NACE 2 4773),
* pagasta vai apvienības pārvalde kopš 2022. gada (NACE 2 8411);

ir vismaz 300 nodarbināto darbvietās.

Nav ņemtas vērā BAT:

* kurām vismaz 40% platības atrodas pilsētās, izņemot pēc pārklājošās platības lielāko;
* kas atrodas viena otrai tuvāk par 500 m (izslēdz pēc platības mazāko) un kurās atrodas nepietiekams skaits objektu (to summa, ko katram objektam iegūst, dalot to skaitu visos gados ar gadu skatu, kurā objekts tiek ņemts vērā, ≤1).

Nosakot FT robežas, par pamatu ņemti NĪVKIS zemes vienību poligoni 2025. gada sākumā, savukārt administratīvi teritoriālās robežas ņemtas vērā netiek. Izstiepti ceļi sadalīti vietās, kur robežojas ar citām zemes vienībām, ja:
* izoperimetriskais koeficients ≤0,14,
* zemes lietojuma veida kods ir 1101 (zeme dzelzceļa infrastruktūras zemes nodalījuma joslā un ceļu zemes nodalījuma joslā),
* zeme zem ceļiem kopā ar citu zemi veido vismaz pusi no kopējās zemes vienības platības.

Pievilcīgāko BAT nosaka pēc formulas √(P)/T² , kur P – iedzīvotāju skaits BAT, T – ceļā pavadītais laiks līdz BAT, kas noteikts no katra poligona līdz krustpunktiem, ko veido ceļi ar 10 tuvāko BAT robežām.

Maršrutēšanai izmantots SIA "Jāņa sēta" ceļu tīkls ar automašīnu, aprēķini veikti abos virzienos, no tiem izvēloties ātrāko.

FT noteikšanas soļi:

1. Lai mazinātu maršrutēšanas pieprasījumu skaitu, poligoniem piešķirts tās BAT, kas kalpo par centru, kods:

* kurā atrodas poligona medoīds, kas iegūts no Valsts adrešu reģistra adrešu punktiem;
* ar kuru pārklājas vismaz puse no poligona, kas nesatur adrešu punktus;
* kurā atrodas krustpunkts strupceļam ar pamata ceļa tīklu (piešķir visiem poligoniem, kurām attiecīgais strupceļš ir tuvākais ceļš).

2. Lai mazinātu maršrutēšanas pieprasījumu skaitu un nodrošinātu, ka tuvu esošas ēkas netiks piekārtotas dažādām FT, piešķirts pievilcīgākās BAT kods poligoniem, kas atrodas BAT, kas nekalpo par centru, un BAT izstrādē radītajos klasteros, kuros iedzīvotāju un nodarbināto skaits darbvietās nesasniedza vajadzīgo slieksni. Atrodas nozīmē, ka:

* klasterī atrodas poligona medoīds, kas iegūts no adrešu punktiem;
* ar klasteri pārklājas vismaz puse no poligona, kas nesatur adrešu punktus.

Maršrutēšanā koordinātas ņemtas no klastera medoīda, kas iegūts no adrešu punktiem. Ja klasterī nav adrešu punktu, izmantots centroīds, ja tas atrodas klasterī, vai centra koordinātas lielākajai riņķa līnijai, ko var ievilkt poligonā.

3. Lai mazinātu maršrutēšanas pieprasījumu skaitu, noteikta pievilcīgākā BAT strupceļiem (BAT kodu piešķir visiem poligoniem, kurām attiecīgais strupceļš ir tuvākais ceļš).

Maršrutēšanā koordinātas ņemtas no strupceļa krustpunkta ar pamata ceļu tīklu.

4. Ja piešķirti vairāku BAT kodi poligoniem, kas atrodas BAT, kas nekalpo par centru, un BAT izstrādē radītajos klasteros, kuros iedzīvotāju un nodarbināto skaits darbvietās nesasniedza vajadzīgo slieksni, atstāts populārākais. Ja vairāki bija populārākie, izmantots BAT kodu no strupceļiem. Ja vairāki bija no strupceļiem, izmantots BAT kodu, kas piešķirts pēc platības lielākajai daļai poligonu.

5. Apvienotas "salas".

6. Pievienota pievilcīgākā BAT atlikušajiem poligoniem.

Maršrutēšanā koordinātas ņemtas no poligona medoīda, kas iegūts no adrešu punktiem. Ja poligonā nav adrešu punktu, izmantots centroīds, ja tas atrodas poligonā, vai centra koordinātas lielākajai riņķa līnijai, ko var ievilkt poligonā.

7. Apvienotas "salas".


8. Iteratīvi mainīti teritoriju kodi poligoniem, kas ar centru savienoti caur citu FT, līdz maršruts atrodas vienā FT un nemainās poligonu skaits, ko nepieciešams apstrādāt.

9. Iteratīvi apvienotas FT daļas, kas nav telpiski savienotas ar lielāko daļu, piešķirot teritorijas kodu no poligona ar garāko kopīgo robežu.

Eksperimentālās statistikas aprēķināšanā izmanto jaunus datu avotus un metodes, cenšoties paplašināt statistikas klāstu vai detalizācijas līmeni atbilstoši lietotāju vajadzībām. Jāatzīmē, ka eksperimentālās statistikas metodes nav nemainīgas, aprobētas un starptautiski saskaņotas un var tikt mainītas, lai pilnveidotu datu kvalitāti. CSP publicē eksperimentālo statistiku, lai saņemtu lietotāju atsauksmes, izvērtētu datu analītisko potenciālu, atbilstību realitātei un lietotāju vajadzībām. CSP uzskata, ka arī eksperimentālo datu laikrindas var būt noderīgas lietotājiem un statistikas lietotāju viedoklis ir pamats lēmuma pieņemšanai par šīs statistikas iekļaušanu Oficiālās statistikas programmā. Publicējot eksperimentālo statistiku, CSP nodrošina datu lietotājiem jaunus informācijas avotus lēmumu pieņemšanai.

Projekts «Ģeotelpiskā statistika – funkcionālās teritorijas un demogrāfiskās prognozes teritorijās», granta līguma Nr. 101195934.

![Līdzfinansē Eiropas Savienība](https://www.csp.gov.lv/sites/csp/files/gallery_images/lv_co-fundedbytheeu_1.png)


Tags: ft, funkcionālā teritorija, robeža
Organization: Centrālā statistikas pārvalde